Remišová, Veronika, podpredsedníčka vlády a ministerka investícií, regionálneho rozvoja a informatizácie SR (2021-06-17):
Ďakujem veľmi pekne. Vážený pán predsedajúci, vážené panie poslankyne, vážení páni poslanci, na rokovanie Národnej rady Slovenskej republiky predkladám vládny návrh zákona, ktorým sa dopĺňa a mení zákon č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov, tzv. zákon proti byrokracii. Návrh zákona bol vypracovaný na základe úlohy z uznesenia k plánu legislatívnych úloh vlády a všetci sme zažili, že každý z nás musel niekedy niečo vybaviť na úrade a tam pýtali od neho také potvrdenie, na inom úrade pýtali zas ďalšie potvrdenie, na ďalšom úrade chceli to isté, a pritom všetko boli údaje alebo dokumenty, ktoré štát už dávno niekde vo svojich databázach má. Sú to kvantá papierov, ktoré stále musíme nosiť na úrady. A napríklad si zoberme len taký rodný list. Rodný list úrady si od ľudí vypýtajú každoročne takmer jeden milión šesťstotisíckrát, len rodný list. Alebo potvrdenia o dávkach v hmotnej núdzi, tých je ročne 600-tisíc, papierov, ktoré musia ľudia nosiť na úrady. Rovnako je to aj pri potvrdení o ťažkom zdravotnom postihnutí. Táto novela zákona je však rozhodujúcim krokom k naplneniu pravidla jedenkrát a dosť, a to doslovne. Nie sme síce ešte stále na konci cesty, ale nosnú časť údajov, ktoré štát už o nás má, nebude už nikto od nás žiadať. Dnes prichádzame s najväčším rušením papierových dokumentov v histórii Slovenska. Za predošlých vlád boli dve vlny rušenia výpisov. Prvá zrušila štyri výpisy a druhá zrušila osem výpisov. Minulá vláda chcela zrušiť dokopy v rámci celej vlny odbúravania byrokracie ďalších osem výpisov. To sa nám však zdalo málo ambiciózne aj vzhľadom na potreby Slovenska a nakoniec sme pripravili tento zákon, ktorým prinášame rušenie až 21 okruhov výpisov a potvrdení, čo si vyžadovalo novelizáciu až 66 iných osobitných zákonov. Ide tak o najväčšiu vlnu odbúravania byrokracie na Slovensku vôbec pomocou prepájania rôznych informačných systémov verejnej správy. Ušetríme ľuďom nervy, čas, ale hlavne peniaze a vďaka tomuto zákonu nebude potrebných takmer 4,2 mil. listinných dokladov ročne ako príloh k rôznym konaniam. Ročné úspory pre občanov na poplatkoch v cestovnom v ušetrenom čase budú ročne 42 mil. eur, čo je dvojnásobne viac, ako priniesli opatrenia na znižovanie byrokracie predošlej vlády za vyše dva roky ich účinnosti. Je to podľa výpočtov v zmysle spoločnej metodiky Útvaru hodnoty za peniaze ministerstva financií a analytickej jednotky ministerstva informatizácie. Našou snahou je nielen odbúravať byrokraciu, ale cieľom je, aby štát vychádzal v mnohých životných situáciách občanom v ústrety, aby bol proaktívny. To znamená, že nestačí len odstrániť zbytočné papiere, ktoré občania nosia po úradoch, ale skutočným zmyslom informatizácie má byť uľahčenie života občanov cez kvalitné služby pri riešení konkrétnej životnej situácie, či už je to hľadanie práce, platenie daní alebo povinnosti spojené so zmenou bydliska. O riešení životných situácií v digitalizácii hovoríme už desať rokov. My ale nejdeme rozprávať, my konáme. V zákone proti byrokracii prvýkrát vôbec sme pristúpili k revolučným krokom. Zjednodušujeme procesy, odstraňujeme zbytočné kroky a prinášame proaktívne služby v jednej z najkomplexnejších životných situácií, ktorou je narodenie dieťaťa. Namiesto papierov budú medzi úradmi prúdiť dáta. Rodný list vybavia rodičia z domu bez potreby navštíviť matriku. O príspevok pri narodení dieťaťa nielenže nebude treba žiadať, ale rodičom príde na účet úplne automaticky. Je totiž prácou štátu vybaviť toto za občana. Návrh zákona bol predmetom riadneho pripomienkového konania od 8. februára do 26. februára, rokovania Legislatívnej rady vlády Slovenskej republiky, Hospodárskej a sociálnej rady, ako aj vlády Slovenskej republiky, ktorá ho prerokovala a schválila na svojom rokovaní 26. mája 2021. Je v súlade s ústavou, s nálezmi Ústavného súdu Slovenskej republiky, medzinárodnými zmluvami. Bude mať negatívne rozpočtovo zabezpečené vplyvy na rozpočet verejnej správy a účinnosť sa navrhuje od 1. januára 2022, pri niektorých dokumentoch neskôr. Vážené dámy, vážení páni, som presvedčená, že pozitívne dopady tejto novely v blízkej budúcnosti pocítia mnohí z nás, pretože miesto obiehania úradov môžeme stráviť čas so svojimi najbližšími alebo ako len chcete. Tento zákon je dôležitý, ale nie jediný a už vôbec nie posledný na ceste k digitalizácii služieb štátu, aby boli spoľahlivé, jednoduché a rýchle. Ďakujem vám za pozornosť a dovoľujem si vás týmto požiadať o podporu tohto návrhu zákona. Ďakujem pekne.